b'\n_START_ARTICLE_\nBiserica Fundenii Doamnei\n_START_SECTION_\nIstoric\n_START_PARAGRAPH_\nBiserica Fundenii Doamnei a fost ridicat\xc4\x83 \xc3\xaen anul 1699 pe malul lacului Fundeni. Ctitoria apar\xc8\x9bine marelui sp\xc4\x83tar Mihai Cantacuzino. Construc\xc8\x9bia a fost renovat\xc4\x83 \xc3\xaen 1860 de Doamna Maria Ghica, motiv pentru care a fost numit\xc4\x83 de locuitorii ora\xc8\x99ului "biserica Fundenii Doamnei"._NEWLINE_Biserica este monument istoric, cod LMI IF-II-m-A-15285.\n_START_SECTION_\nDescriere\n_START_PARAGRAPH_\nDe\xc8\x99i construit\xc4\x83 \xc3\xaen epoca de \xc3\xaenflorire a stilului br\xc3\xa2ncovenesc, ctitoria sp\xc4\x83tarului Mihai Cantacuzino, terminat\xc4\x83 la 1 mai 1699, prezint\xc4\x83 alte tr\xc4\x83s\xc4\x83turi dec\xc3\xa2t monumentele epocii. \xc3\x8en primul r\xc3\xa2nd, edificiul este mai pu\xc8\x9bin lung ca de obicei, iar turla de pe naos, lipsit\xc4\x83 de postament, pare scund\xc4\x83. _NEWLINE__NEWLINE_Biserica de plan triconc are pronaosul \xc3\xaencununat de un turn-clopotni\xc8\x9b\xc4\x83. Pridvorul de propor\xc8\x9bii zvelte este sus\xc8\x9binut de coloane de piatr\xc4\x83 decorate cu vrejuri, portalul dovede\xc8\x99te influen\xc8\x9be baroce. Remarcabil este decorul neobi\xc8\x99nuit al fa\xc8\x9badelor, care include motive ornamentale \xc3\xaen stuc preluate din miniatura persan\xc4\x83: m\xc4\x83su\xc8\x9be cu vaze de flori, chiparo\xc8\x99i, havuzuri, palate, ramuri \xc3\xaenm\xc4\x83nunchiate de l\xc4\x83m\xc3\xa2i. Atelierul care a efectuat aceste lucr\xc4\x83ri a contribuit probabil \xc8\x99i la decorarea interiorului palatului br\xc3\xa2ncovenesc de la Potlogi. _NEWLINE_Picturile murale din interior au fost executate de atelierul lui P\xc3\xa2rvu Mutu (1657 - 1735). \xc3\x8en pridvor poate fi v\xc4\x83zut\xc4\x83 o ampl\xc4\x83 compozi\xc8\x9bie a celebrului zugrav, \xc3\xaenf\xc4\x83\xc8\x9bi\xc8\x99\xc3\xa2nd "Judecata de apoi".'